b"\n_START_ARTICLE_\nWilliam Harvey\n_START_SECTION_\nBiografi\n_START_PARAGRAPH_\nHarvey var f\xc3\xb8dt i Folkestone, og fikk utdanningen sin ved King's School i Canterbury, Gonville and Caius College i Cambridge og Universitetet i Padova. Her studerte han under Hieronymus Fabricius, og tok eksamen i 1602. Deretter returnerte han til England og giftet seg med Elizabeth Brown, datter av Elisabeth Is livlege._NEWLINE_Han jobbet som lege ved St. Bartholomew's hospital i London mellom 1609 og 1643, og var bl.a. medlem av Royal College of Physicians.\n_START_SECTION_\nUtforsking av blodoml\xc3\xb8pet\n_START_PARAGRAPH_\nP\xc3\xa5 Harveys tid gjaldt fortsatt den greske legen Galens l\xc3\xa6re om kroppen, og Harvey trodde selv p\xc3\xa5 Aristoteles' teori om at blodet inneholdt en livskraft som ga liv til mennesker og dyr. Det var mot denne bakgrunnen at Harvey gjennomf\xc3\xb8rte en serie med elegante eksperimenter som etter hvert ga han et nytt syn p\xc3\xa5 kroppen, og som tilh\xc3\xb8rer h\xc3\xb8ydepunktene i den vitenskapelige revolusjon._NEWLINE_Harveys tro p\xc3\xa5 den overleverte kunnskapen begynte \xc3\xa5 avta etter at han fant en forbindelse mellom hjertet og arteriene p\xc3\xa5 den ene sida og leveren og venene p\xc3\xa5 den andre. If\xc3\xb8lge tradisjonell medisin skulle dette v\xc3\xa6re systemer av helt ulik art. I tillegg kom oppdagelsen av hvordan blodet ogs\xc3\xa5 gjennomstr\xc3\xb8mmer lungene, samt venenes envegsklaffer, som tilsa at de bare kunne frakte blod mot hjertet._NEWLINE_Etter \xc3\xa5 ha utf\xc3\xb8rt eksperimenter p\xc3\xa5 en rekke dyrearter, kom Harvey fram til at hjertet er en muskel med envegsklaffer, og som pumper blodet ved \xc3\xa5 trekke seg sammen. Beregninger av hjertets kapasitet brakte han til den konklusjonen at blodet m\xc3\xa5tte g\xc3\xa5 fra arteriene over i venene ute i kroppen._NEWLINE_I 1628 kunne han offentliggj\xc3\xb8re en fullstendig og ugjendrivelig teori om blodoml\xc3\xb8pet, i Exercitatio Anatomica de Motu Cordis et Sanguinis in Animalibus (Anatomisk \xc3\xb8velse over hjertets og blodets bevegelse i dyr), et skrift p\xc3\xa5 bare 72 sider.\n_START_SECTION_\nEmbryologi\n_START_PARAGRAPH_\nI sine seinere \xc3\xa5r utf\xc3\xb8rte Harvey forskning p\xc3\xa5 fosterutvikling. Han st\xc3\xb8tta Aristoteles' teori om at et embryo ble dannet gradvis, og ikke hadde de samme karakteristikkene som det voksne individet p\xc3\xa5 et tidlig stadium. Han framsatte en hypotese om at ogs\xc3\xa5 pattedyr dannet egg, og dissekerte et stort antall hjortedyr i de kongelige jaktmarkene i h\xc3\xa5p om \xc3\xa5 finne egg, noe som ikke lyktes han. Denne forskningen ble publisert i De Generatione i 1651.\n_START_SECTION_\nSamtidig kritikk\n_START_PARAGRAPH_\nSelv om Harveys teori ble allment akseptert i samtiden, ble han ogs\xc3\xa5 angrepet. Han fant det p\xc3\xa5krevd \xc3\xa5 forsvare seg i skriftet Exercitatio anatomica de circulatione sanguinis i 1649. Harvey hadde h\xc3\xb8y anseelse som lege, og fungerte som livlege for b\xc3\xa5de James I (1618\xe2\x80\x9325) og Karl I (1625\xe2\x80\x9347). Han foreleste ogs\xc3\xa5 ved Royal College of Physicians (1615\xe2\x80\x9356)._NEWLINE_I 1661 kunne Marcello Malpighi ved hjelp av et enkelt mikroskop se hvordan blodet str\xc3\xb8mmer gjennom kapill\xc3\xa6rene i muskulaturen, og dermed gi det endelige beviset for at Harveys teori om blodoml\xc3\xb8pet som ett, lukket system var korrekt. Harveys oppdagelser ga i det hele tatt st\xc3\xb8tet til mye ny medisinsk forskning, og til fornyet interesse for arabisk legekunst, s\xc3\xa6rlig for Ibn Nafis, Ibn Sinas og Rhazes'._NEWLINE_Harveys banebrytende oppdagleser hadde likevel liten virkning p\xc3\xa5 den medisinske praksis i samtiden. \xc3\x85relating, som har sin begrunnelse i Galens feilaktige teorier, fortsatte \xc3\xa5 v\xc3\xa6re en popul\xc3\xa6r behandlingsmetode langt inn p\xc3\xa5 1800-tallet \xe2\x80\x93 lenge etter at Harveys teorier hadde sl\xc3\xa5tt igjennom."